R20 miljoen per seisoen vir Pollard! | Netwerk24
R20 miljoen per seisoen vir Pollard!
Deur Cobus Claassen 12 April 2019 12:16
Oorsese klubs is bereid om groot geld uit te haal om later die seisoen die room van Suid-Afrikaanse rugby te skep.
Die beste voorbeeld hiervan is die Springbok-losskakel Handré Pollard, wat hom ná afloop van die Wêreldbeker-toernooi in Japan as een van die hoogsbetaalde spelers in die spel kan vestig.
Op pad Frankryk toe? Handré Pollard is dalk in sy swanesang-seisoen vir die Bulle. Foto: Gallo Images
Daar word betroubaar verneem die Franse klub Montpellier het die 25-jarige Pollard 'n paar dae gelede 'n aanbod gemaak wat sal meebring dat die Bulle-kaptein sowat R20 miljoen 'n seisoen verdien.
Volgens verskeie bronne het Israel Folau tans die duurste kontrak in wêreldrugby en word dit tussen R21 miljoen en R22 miljoen per jaar geraam (hoewel dit nou in die gedrang is weens sy omstrede uitsprake op sosiale media).
Sou Pollard wel soveel geld betaal word, sal dit hom dieselfde liga plaas as wat die Franse klub Racing 92 voorheen vir die All Black-superster Dan Carter opgedok het.
'n Groot groep Suid-Afrikaanse spelers word tans deur Montpellier gekontrakteer. Dit sluit in Johan Goosen, Francois Steyn, Jan Serfontein, Henry Immelman, Ruan Pienaar, Paul Willemse (wat intussen 'n Franse burger geword het), Nicolaas Janse van Rensburg, Jacques du Plessis en die Du Plessis-broers, Jannie en Bismarck.
Dié klub het Rassie Erasmus, die Springbok-afrigter, glo reeds in kennis gestel van sy voorneme om Pollard te kontrakteer.
Sy kontrak by die Bulle verstryk aan die einde van Oktober.
Alfons Meyer, uitvoerende hoof van die Blou Bulle Maatskappy (BBM), het gesê hoewel daar nog nie 'n aanbod op die tafel is nie, is hulle bewus van die verwikkeling.
Meyer sê dit is geen geheim nie dat daar groot belangstelling uit Europa en Japan is om spelers soos Pollard, Jesse Kriel, Lood de Jager en RG Snyman se handtekeninge te bekom.
Pollard speel sedert 2013 sy rugby in Pretoria en het verlede maand in sy 50ste Superrugby-wedstryd vir die Bulle uitgedraf.
Dit sal later vanjaar, as hy beseringsvry kan bly, ook sy tweede WB-toernooi vir die Bokke wees.
Lean Schwartz, Pollard se agent, het by navraag bevestig "daar is opsies", maar sê sy fokus is uitsluitlik by die Bulle en die Springbokke.
Nadat Montpellier se aanbod op skrif bevestig is, sal die Bulle twee weke hê om 'n teenaanbod te maak.
Vir ons om mededigend te wees van 2020 af vorentoe, is 'n uitdaging in die lig van ons finansiële posisie.
Nie die Bulle of die Suid-Afrikaanse Rugbyunie (Saru) het naastenby die finansies om 'n realistiese teenaanbod te maak nie.
Top-Bokke wat in Suid-Afrika speel, sal moontlik net 'n kwart verdien van wat Pollard glo aangebied word in Frankryk.
Willem Strauss, president van die Blou Bulle Rugbyunie (BBRU), het Donderdagaand op 'n geselligheid wat by Loftus Versfeld vir oudspelers gehou is, gesê dit is weens die oorsese koopkrag 'n taai stryd om hulle topspelers te behou.
"Vir ons om mededigend te wees van 2020 af vorentoe, is 'n uitdaging in die lig van ons finansiële posisie," het Strauss gesê.
De Jager, wat die Bulle in die Superreeks aangevoer het voordat hy 'n skouerbesering opgedoen het, het volgens inligting self 'n ruim aanbod uit Engeland van die Sale Sharks gekry.
Meyer het gesê hulle het reeds 'n teenaanbod gemaak in die hoop om dié Bok-slot se dienste te behou.